CELEX: 32011R0757
Language: sl
Date: 2011-07-27 00:00:00
Title: Izvedbena uredba Komisije (EU) št. 757/2011 z dne 27. julija 2011 o uvrstitvi določenega blaga v kombinirano nomenklaturo

2.8.2011   
            
            
               SL
            
            
               Uradni list Evropske unije
            
            
               L 199/37
            
         IZVEDBENA UREDBA KOMISIJE (EU) št. 757/2011
   z dne 27. julija 2011
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca 1 razpredelnice iz Priloge uvrsti pod oznako KN, ki je označena v stolpcu 2, iz razlogov iz stolpca 3 navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Odbor za carinski zakonik ni dal mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
   Člen 2
   Na podlagi člena 12(6) Uredbe (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Uredba je v celoti zavezujoča in se neposredno uporablja v vseh državah članicah.
      V Bruslju, 27. julija 2011
      
         
            Za Komisijo V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Obuvalo, ki ne prekriva gležnja in ga ni mogoče opredeliti kot moško ali žensko obuvalo, z notranjiki dolžine več kot 24 cm.
                  Zunanji podplat je iz gume, srednji podplat pa iz polimerov nizke gostote.
                  Zgornji del je iz kosov tekstila, usnja in plastike.
                  Siv tekstilni material prekriva celotno površino zgornjega dela razen kosa belega tekstila (klobučevina) [2 (1)] na peti obuvala (gl. fotografijo št. 655 B).
                  Ta beli tekstilni material je prekrit z več kosi sivega usnja. Prekrit je v glavnem z enim kosom na peti [C (1)] ter delno z dvema kosoma vzdolž obeh stranskih delov čevlja [D (1)] in z dvema kosoma, usločenima okrog narta [B (1)] (gl. fotografijo št. 655 C).
                  Na najbolj oddaljenem delu pete je ta beli tekstilni material prekrit s kosom črnega neprepustnega tekstilnega materiala in kosom temno sive plastike [b (1)], našite povrhu (gl. fotografijo št. 655 C). Črni tekstil je viden skozi male odprtine v kosu plastike.
                  Kosi sivega tekstilnega materiala so našiti eden na drugega in pritrjeni na podplat. Na eni strani čevlja sta dva kosa sivega tekstila povezana s cikcakastim šivom, dopolnjenim s sedlastim šivom na obeh straneh cikcakastega šiva (gl. fotografijo št. 655 D). Isti sedlasti šivi pritrjujejo tekstilni trak pod obema kosoma tekstila in tako utrjujejo sestav.
                  Na prednjem delu čevlja kos sive plastike [a (1)] prekriva sivi tekstilni material pod njim.
                  Na obeh stranskih delih čevlja so kosi sivega usnja [A (1)] pritrjeni na tekstilni material, na površini usnjenega oziroma sivega tekstilnega materiala pa so dodani tudi štirje navpični tekstilni trakovi [1 (1)] (glej fotografiji št. 655 A in 655 D). Poleg tega je en tekstilni trak pritrjen kot zanka na tekstilni material na peti obuvala.
                  (športni copati)
                  (Glej fotografije št. 655 A, 655 B, 655 C in 655 D) (2)
                  
               
               
                  6404 11 00
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 4(a)(b) k poglavju 64 kombinirane nomenklature, dodatna opomba 1 k poglavju 64 ter besedilo oznak KN 6404 in 6404 11 00.
                  Pri opredeljevanju materiala zgornjega dela v smislu opombe 4(a) k poglavju 64 ni treba upoštevati sivega kosa plastike, ki prekriva prednji del čevlja [a (1)], ker ta ščiti prste na nogi, tako da utrjuje sivi tekstilni material pod seboj.
                  Prav tako ni treba upoštevati štirih navpičnih tekstilnih trakov [1 (1)] na obeh stranskih delih obuvala, ker ti utrjujejo stranska dela obuvala, in tudi ne tekstilne zanke na peti obuvala, ker je to dodatek, ki olajša obuvanje čevljev.
                  Prav tako ni treba upoštevati kosov sivega usnja, pritrjenih na sivi tekstilni material na obeh stranskih delih obuvala [A (1)], saj tudi ti utrjujejo stranska dela obuvala.
                  Tudi beli tekstilni material [2 (1)] se ne more šteti za sestavni material zgornjega dela, saj ni niti delno izpostavljen na zunanji površini obuvala (gl. pojasnjevalne opombe h kombinirani nomenklaturi (PO KN) za poglavje 64, Splošno, prvi stavek drugega odstavka točke (1)(a)).
                  Nasprotno pa se kosi sivega usnja [B, C, D (1)], ki v glavnem ali delno prekrivajo beli tekstilni material [2 (1)] (gl. fotografiji št. 655 B in 655 C), štejejo za sestavni material zgornjega dela, saj je njihova površina delno ali popolnoma izpostavljena na zunanji površini in niso niti dodatki niti ojačitve.
                  Črni neprepustni tekstilni material pod temno sivim plastičnim materialom na peti obutve [b (1)] ni sestavni material zgornjega dela, saj je le vstavek, ki preprečuje prehajanje vode skozi odprtine v kosu plastike. Tudi kos temno sive plastike na peti obuvala je sestavni material zgornjega dela v smislu opombe 4(a) k poglavju 64.
                  Sivi tekstilni materiali so sestavni material zgornjega dela v smislu opombe 4(a) k poglavju 64, ker so pritrjeni drug na drugega in na druge zgoraj opredeljene sestavne materiale zgornjega dela [B, C, D, b (1)] z obstojnim načinom sestavljanja (gl. pojasnjevalne opombe k poglavju 64 kombinirane nomenklature (PO KN), Splošno, zadnji stavek drugega odstavka točke (1)(a) skupaj z zadnjim stavkom drugega odstavka točke (1)(c)).
                  Poleg tega imajo zgoraj opredeljeni sestavni materiali zgornjega dela [B, C, D, b (1) in sivi tekstilni materiali] (gl. fotografijo št. 655 C) značilnosti zgornjega dela, saj zagotavljajo zadostno podporo nogi, ki omogoča osebi, obuti v tej obutvi, da hodi v njej (gl. drugi stavek prvega odstavka dodatne opombe 1 k poglavju 64).
                  Po odstranitvi zgoraj omenjenih ojačitev in dodatkov (gl. fotografijo št. 655 C) imajo sivi tekstilni materiali večjo zunanjo površino kot ostali materiali [B, C, D, b (1)], opredeljeni zgoraj kot sestavni materiali zgornjega dela, zato se šteje, da ima obuvalo zgornji del iz tekstilnih materialov v smislu opombe 4(a) k poglavju 64.
                  Del podplata, ki je v stiku s tlemi, je iz gume v smislu opombe 4(b) k poglavju 64. Zato je zunanji podplat obuvala iz gume.
               
            
         
      
         (1)  Številka/črka se sklicuje na številke/črke na fotografijah.
      
         (2)  Fotografije so zgolj informativne.